લાલી (અનુપમ ખેર), કે.ડી. (અન્નુ કપૂર) અને પિંકી (પીયૂષ મિશ્રા) દિલ્હીના ત્રણ ઉમ્રદરાજ દોસ્તાર છે. આમ તો ત્રણેય સિનિયર સિટિઝનની કેટેગરીમાં પ્રવેશી ગયા છે, પરંતુ જુવાનીના તળાવમાં છબછબિયાં કરવાના અભરખા હજી ત્રણેયને ઓસર્યા નથી. લાલી જૂતાંનો શોરૂમ ચલાવે છે, પણ એની પત્ની (રતિ અગ્નિહોત્રી)ને રતિક્રિડામાં જરાય રસ નથી. એને કામદેવ કરતાં રામનામમાં વધારે રસ છે. કે.ડી. એટલે કે અન્નુ કપૂરનું જવાનીમાં એક પ્રેમપ્રકરણ અધૂરું જ રહી ગયેલું. એટલે તેઓ અાજીવન કુંવારા રહ્યા અને અત્યારે સ્ત્રીઓનો એક એનજીઓ ચલાવે છે. જ્યારે પિંકી અર્થાત્ પીયૂષ મિશ્રા ચાંદની ચૌકના મસાલા કિંગ છે. અત્યારે દાદા બની ગયા છે અને બિચારા વિધુર છે. પરંતુ એમની આંખોમાં વાસનાનાં સાપોલિયાં હજી પણ કબડ્ડી કરે છે.